Predkladacia správa
 
	Národná rada SR prijala na svojej 44. schôdzi uznesenie č. 1741/2005, ktoré je prenesené do predkladaného návrhu opatrení na zabezpečenie jeho plnenia.

Dňom 1. apríla 2004 nadobudol účinnosť zákon č. 110/2004 Z. z. o fungovaní Bezpečnostnej rady Slovenskej republiky v čase mieru (ďalej len „BR SR“). V zmysle predmetného zákona BR SR posudzuje a raz ročne predkladá vláde Slovenskej republiky (ďalej len „vláda“) na prerokovanie správu o bezpečnosti Slovenskej republiky s návrhmi opatrení na jej zachovanie.  Túto správu predkladá vždy, ak tak rozhodne vláda. Správu o bezpečnosti Slovenskej republiky predkladá predseda Bezpečnostnej rady Slovenskej republiky. 

V záujme odbúrania duplicitného predkladania materiálov jednotlivých rezortov a  zabezpečenia komplexného pohľadu na činnosť jednotlivých prvkov bezpečnostného systému Slovenskej republiky, ako aj v záujme zachovania kontinuity so správami z predchádzajúcich  rokov, bude Správa o bezpečnostnej situácii za rok 2005 v zmysle uznesenia vlády č. 542/2005 súčasťou Správy o bezpečnosti Slovenskej republiky za rok 2005, ktorá bude podľa zákona č. 110/2004 Z. z. o fungovaní BR SR po prerokovaní v BR SR predložená na rokovanie vlády SR.  

Návrh opatrení nebol predložený na medzirezortné pripomienkové konanie, nakoľko v zmysle čl. 3.1.5. Metodického pokynu na prípravu a predkladanie materiálov na rokovanie vlády SR sa naň uplatňuje výnimka.